Document ID: 32001R2540

Κανονισμός (ΕΚ) αριθ. 2540/2001 της Επιτροπής
της 21ης Δεκεμβρίου 2001
για παρέκκλιση από τον κανονισμό (ΕΚ) αριθ. 1148/2001 όσον αφορά τους ελέγχους τήρησης των προδιαγραφών στο στάδιο της εισαγωγής που εφαρμόζονται στον τομέα των νωπών οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 10,
Εκτιμώντας τα ακόλουθα:
(1) Ο κανονισμός (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των οπωροκηπευτικών(3), όπως τροποποιήθηκε από τον κανονισμό (ΕΚ) αριθ. 2379/2001(4), προβλέπει στα άρθρα 6 και 7, τις διατάξεις που εφαρμόζονται στο στάδιο της εισαγωγής, ειδικότερα τη δυνατότητα για την Επιτροπή να αναγνωρίζει τις εργασίες ελέγχου που πραγματοποιούνται στις τρίτες χώρες στο στάδιο της εξαγωγής, καθώς και τις γενικές διατάξεις που εφαρμόζονται στις εισαγωγές που δεν έχουν ελεγχθεί στις τρίτες χώρες στο στάδιο της εξαγωγής.
(2) Δεδομένου ότι η Επιτροπή δεν έχει αναγνωρίσει τις εργασίες ελέγχου παρά σε μία μόνο τρίτη χώρα, πρέπει να διευρυνθεί προσωρινά το πεδίο εφαρμογής της παραγράφου 4 του άρθρου 6 του εν λόγω κανονισμού στο σύνολο των παρτίδων, ανεξαρτήτως του βάρους τους, που εμφανίζουν μικρούς κινδύνους μη καταλληλότητας. Δεδομένου ότι ορισμένες αιτήσεις τρίτων χωρών είναι στο στάδιο της εξέτασης και είναι δυνατόν να αναγνωριστούν κατά τη διάρκεια του πρώτου εξαμήνου 2002, πρέπει να περιοριστεί η διεύρυνση αυτή έως τις 30 Ιουνίου 2002.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Έως τις 30 Ιουνίου 2002, οι αρμόδιοι οργανισμοί ελέγχου στο στάδιο της εισαγωγής μπορούν να εφαρμόσουν τις διατάξεις που προβλέπονται από το άρθρο 6 παράγραφος 4 του κανονισμού (ΕΚ) αριθ. 1148/2001 σε κάθε παρτίδα για την οποία θεωρούν ότι οι κίνδυνοι μη καταλληλότητας είναι περιορισμένοι.
Άρθρο 2
Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2001.

Labels: 7
0
3
17